Лэжьыпхъэхэр щаубзыху
КъБР-м и Правительствэм накъыгъэм и 13-м щызэхуагъэкIуащ Iуащхьэмахуэ муниципальнэ районым щыIэ турист-рекреацэ экономикэ щIыпIэ хэхам щIы кадастр лэжьыгъэхэр зэрыщрагъэкIуэкIынум, апхуэдэу абы хыхьэ щIыналъэр зэраубзыхуну щIыкIэм и проектыр «Кавказ Ищхъэрэм и курортхэр» акционер обществэ зэIухам зэригъэхьэзырынум пыщIа Iуэхугъуэхэр.
Кавказ Ищхъэрэ федеральнэ округым турист кластер къыщызэгъэпэщыным теухуа проектым УФ-м и Президентыр арэзы техъуауэ щытащ, ар гъэзэщIэнымкIэ Iуэхугъуэ нэхъыщхьэхэр «КИФЩI-м, Краснодар крайм, Адыгей республикэм турист кластер къыщызэгъэпэщыным теухуауэ» 2010 гъэм жэпуэгъуэм и 14-м Правительствэм къищта Унафэ №833-мкIэ щIагъэбыдащ.
НэхъапэIуэкIэ къызэрыхэдгъэщащи, Къэбэрдей-Балъкъэрым и щIыналъэм экономикэ щIыпIэ хэха къыщызэрагъэпэщ.
Фигу къыдогъэкIыж: экономикэ щIыпIэ хэхам и проектыр щIыналъищым щагъэзэщIэнущ — «Безенги» бгы-рекреацэ комплекс (Шэрэдж, Шэджэм муниципальнэ районхэм), «Iуащхьэмахуэ лъапэ» бгы-рекреацэ комплекс (Iуащхьэмахуэ муниципальнэ район), «Джылы-Су» турист-рекреацэ комплекс (Дзэлыкъуэ муниципальнэ район).
Къэрэщей Элеонорэ.
